Advertisements Il-media tagħtna l-aħbar sabiħa li fil-bidu tax-xahar ta' April, il-Papa Franġisku kien ġej jumejn Malta. Dan is-sit kien żvela li la n-nunzjatura u l-anqas l-awtoritajiet ekkleżjastiċi lokali ma kienu jafu eżatt b'dawn il-ġranet. Saru jafu bihom mill-media. Imma waqt li din iż-żjara hija wara l-bieb, ftit li xejn qed nisimgħu dwarha fil-media. Wieħed jistaqsi għaliex? Il-Papa ġej jew mhux ġej f'Malta? L-anqas fil-media tal-Vatikan u fit-tħabbiriet uffiċjali tal-Papa ma hemm xejn dwar din iż-żjara. Normalment meta jkun hemm żjara bħala din, jkun hemm preparamenti minn qabel. Issa għadna ma rajna l-ebda preparament f'dan is-sens. F'dan il-kuntest, wieħed iħares b'interess lejn il-festa ta' San Pawl. Illum lejliet il-festa. Għada fil-għodu hemm il-pontifikal solenni fil-Belt Valletta. Wieħed irid jiftakar li l-miġja tal-Papa kienet ġiet imħabbra fil-festa ta' San Pawl fl-2020. Imbagħad faqqgħet il-Covid u kollox tħassar. Issa din il-miġja ġejja f'nofs kampanja mhux uffiċjali ta' elezzjoni ġenerali. Qed ngħid mhux uffiċjali għaliex il-Prim Ministru għadu ma ħabbarx id-data tal-elezzjoni anki jekk b'mod mhux uffiċjali, iż-żewġ partiti jinsabu għaddejjin b'kampanja elettorali siekta. Dan hu żgur innutat mill-awtoritajiet tal-Vatikan. Il-Vatikan ma jħobbux li l-Papa jiġi waqt kampanji elettorali b'hekk jagħmlu kundizzjoni li tliet ġimgħat qabel il-miġja u tliet ġimgħat wara ma jistax ikun hemm kampanja elettorali. B'hekk jekk ġej il-Papa, l-elezzjoni żgur li ma tistax issir fl-aħħar ta' Marżu jew bidu ta' April u l-anqas il-prim ministru ma jista' jħabbara wara li jitlaq il-papa, imma jrid jistenna tliet ġimgħat mit-tluq tiegħu biex isejjaħ elezzjoni. B'hekk wieħed jistaqsi, din iż-żjara ser issir jew mhux ser issir? Għada, fi tmiem tal-quddiesa ġewwa l-knisja ta' San Pawl għandu jkollna t-tweġiba. Jekk issir referenza għaliha allura jkun ifisser li ser isseħħ. Jekk ma jissemma xejn, ikun ifisser li mhux ser issir. Finalment id-dati ta' din iż-żjara ġew mogħtija mill-media aktar milli ħarġu b'mod uffiċjali mill-awtoritajiet. B'hekk jekk ma jsir l-ebda tħabbir, ikun ifisser li l-Papa mhux ġej. Dan jerġa' jiftaħ il-bieb biex l-elezzjoni tkun tista' ssir lejn fl-aħħar ta' Marzu, u allura d-data l-aktar probabbli tkun dik tas-Sibt, 26 ta' Marzu u b'hekk din l-elezzjoni taħbat mal-festi ta' jum il-Ħelsien, li huma festi assoċjati bil-kbir mal-Partit Laburista. Fuq kollox, dawn huma festi għal qalb il-Laburisti li fosthom l-aktar li hemm letarġija lejn it-tmexxija ta' Robert Abela. Din id-data tista sservi ta' stimulus biex dawn joħorġu jivvutaw. Jekk ma ssirx f'din id-data ta' Marzu, allura ma jibqax triq oħra biex l-elezzjoni ssir lejn l-aħħar ta’ Mejju jew bidu ta’ Ġunju. April hu ftit diffiċli għaliex fih hemm il-festi tal-Għid. B’hekk il-probabilita’ hija li jekk ma jħabbariex fi Frar, il-Prim Ministru jħalli l-Għid jgħaddi biex iħabbar l-elezzjoni. Bħal ma kulħadd jaf trid kampanja elettorali ta’ 33 purnata. F’dan il-kuntest ta’ inċertezzi marbuta mal-kampanja elettorali, aktar iwa milli le, l-awtoritajiet fil-Vatikan ikun jippreferu li jħallu l-elezzjoni tgħaddi u l-Papa Franġisku jiġi wara.